Morten Østergaard blev født den 17. juni 1976 i Aarhus som søn af overlæge i kardiologi, dr.med. Bent Østergaard Kristensen og lektor Ingrid Bayer Kristensen. Hans oldefar var folketingskandidat for Det Konservative Folkeparti og hans morfar for De Uafhængige. Mellem 1981 og 1992 gik Morten Østergaard på Jellebakkeskolen i Risskov ved Aarhus. Han kom derefter på high school-ophold i USA fra 1992 til 1993 og fortsatte på Risskov Amtsgymnasium frem til 1996. Hans ambitioner om at blive FN's generalsekretær fik hans klassekammerater i gymnasiet til at kalde ham Morten Morten Østergaard efter Boutros Boutros-Ghali, den daværende generalsekretær. Fra 1997 til 2006 studerende Østergaard statskundskab på Aarhus Universitet. Fra 2001 til 2005 var han markedschef for Dafolo A/S i Aarhus. Mens han arbejdede hos Dafolo udgav han i 2004 bogen Digital forkalkning : en debatbog om digital forvaltning i Danmark med Jeppe Dørup Olesen som medforfatter. Østergaard er gift med juristen Line Legarth Stigel. De har to børn og hus på Amager.  Politisk karriere Morten Østergaard meldte sig ind i det Radikale Venstre under sin gymnasietid og var aktiv i partiets ungdomsafdeling i Aarhus. Han blev folketingskandidat for det Radikale Venstre i 1999 i Århus Vestkredsen. Han var gennem første halvdel af 2000'erne i flere kortere perioder midlertidigt medlem af Folketinget for Århus Amtskreds, første gang 21. januar 2002 til 27. januar 2002, anden gang 20. april 2002 til 26. april 2002, derefter fra 25. januar 2003 til 31. januar 2003 og 26. januar 2004 til 1. februar 2004. Endelig ved Folketingsvalget 2005 blev Østergaard valgt ind for Århus Amtskreds. Et par år efter i sommeren 2007 blev han omtalt som "den radikale komet" og spået en "glorværdig karriere" med udsigt en ministerpost. Samme år skiftede han valgkreds til Århus Østkredsen og blev ved Folketingsvalget 2007 i efteråret genvalgt, da for Østjyllands Storkreds. Den 15. juni 2009 blev han næstformand i Radikale Venstre efter at have slået Morten Helveg Petersen i kampvalg. Han stoppede som næstformand i forbindelse med sin ministerudnævnelse i 2011. Ved folketingsvalget i 2011 fik han 8777 personlige stemmer. Efter valget udgjorde han og Margrethe Vestager det Radikale Venstres faste hold i regeringsforhandlingerne med Socialdemokraterne og SF på Hotel Crowne Plaza. Da Helle Thorning-Schmidt endelig dannede regering blev Østergaard den 3. oktober 2011 udpeget som minister for forskning, innovation og videregående uddannelser. I forbindelse med ministerrokaden 3. februar 2014 blev han udpeget som ny skatteminister, eftersom Jonas Dahl (SF) trådte ud af regeringen. Da Margrethe Vestager i 2014 blev udpeget til at være Danmarks kandidat som EU-kommisær overtog Østergaard ledelsen af partiet. Han overtog samtidig Margrethe Vestagers ministerium, og fik posten som økonomi- og indenrigsminister, som han beklædte indtil d. 28. juni 2015.  Kontroverser I juni 2018 blev Morten Østergaard kritiseret for sin retorik, da han i et interview i Børsen den 6. juni omtalte et muligt samarbejde mellem Socialdemokratiet, SF og Dansk Folkeparti som et "rødbrunt kabinet". Udtalelsen blev af flere politikere og historikere opfattet som en reference til brunskjorter og dermed nazismen. Morten Østergaard svarede, at kritikken hørte til i "afdelingen for bevidste misforståelser".